Seduti ta' smigħ tal-Kummissarji nominati Qabel ma l-Kummissjoni l-ġdida (il-korp eżekuttiv tal-UE) tkun tista' tibda taħdem, il-Parlament jorganizza seduti pubbliċi ta' smigħ biex jevalwa l-adegwatezza tal-kummissarji għall-kariga. Bejn it-23 u s-26 ta' Mejju, 200 miljun ċittadin fi 28 Stat tal-UE ħarġu jivvutaw biex jeleġġu l-Membri tal-Parlament Ewropew, li b'hekk ingħataw mandat demokratiku b'saħħtu, inkluż li jivvutaw biex jistabbilixxu u jżommu taħt skrutinju l-Kummissjoni Ewropea l-ġdida. il-Membri eleġġew lil Ursula von der Leyen bħala l-President li jmiss tal-Kummissjoni Ewropea u lejn l-aħħar ta' Settembru/Ottubru se jeżaminaw il-kompetenzi u l-kapaċitajiet tat-tim ta' kummissarji li kienet mehdija tifforma matul is-sajf abbażi tal-kandidati proposti mill-istati membri. Waħda mill-prijoritajiet tagħha hija li tiġi żgurata l-ugwaljanza bejn is-sessi Is-seduti ta' smigħ: kif isiru Ladarba l-Kunsill ikun approva l-lista finali tal-kummissarji nominati, il-President il-ġdid tal-Kummissjoni tiżvela t-tim il-ġdid tagħha – il-Kulleġġ tal-Kummissarji – flimkien mal-allokazzjoni tal-portafolli. Qabel ma l-Kummissarji nominati jkunu jistgħu jieħdu l-kariga, il-Parlament jorganizza seduti ta' smigħ mal-kandidati sabiex jeżamina jekk il-ħiliet u l-kwalifiki tagħhom jaqblux mal-karigi proposti għalihom. Kull kandidat jiġi mistieden għal seduta ta' tliet sigħat, li tixxandar dirett fuq l-internet, quddiem il-kumitat jew il-kumitati parlamentari responsabbli mill-portafoll assenjat lilu. Wara s-seduta ta' smigħ, il-kumitati responsabbli jħejju l-evalwazzjoni tagħhom dwar il-kompetenza tal-kandidat, li mbagħad tiġi ffinalizzata mill-Konferenza tal-Presidenti, magħmula mill-mexxejja tal-gruppi politiċi u l-President tal-PE. F'ċerti każi, is-seduti ta' smigħ jistgħu jwasslu għall-irtirar ta' kandidat, jew għal bidla fil-portafolli tagħhom. Fl-2014, pereżempju, Alenka Bratušek (proposta għall-portafoll tal-enerġija) irtirat il-kandidatura tagħha wara evalwazzjoni negattiva mill-kumitati parlamentari responsabbli mill-enerġija u l-ambjent. Ladarba jitlestew is-seduti ta' smigħ, il-Parlament irid japprova l-Kulleġġ kollu tal-Kummissarji qabel ma jkun jista' jieħu l-kariga. Għal aktar informazzjoni Briefing tal-EPRS dwar is-seduti ta' smigħ: Briefing tal-EPRS dwar l-iskrutinju parlamentari Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF